مجمع نيقيا الاول

مجمع نيقيا الاول ( Νίκαια) او مجمع نيسيا الاول كان مجلس عقدوه الاساقفه المسيحيين سنة 325 م فى مدينة نيقيا (ازنيك، توركيا دلوقتى) حضر المجمع دما بين 250 لـ 318 اسقف من كل العالم المسيحى و بترجع اهميته انه اول محاوله للوصول لاتفاق بين المسيحيين فى العالم عن طريق عقد اجتماع يحضره ممثلين من كل الكنايس.المجمع اللى من النوع دا بيتقال عليه مجمع مسكونى لانه بيضم ممثلين من المسكونه كلها (العالم).الهدف الرئيسى من عقد الاجتماع هو حل المشاكل بتاعة الكنايس الشرقيه و اللى كان اهمها الاريوسيه، و دى حركه وصفتها الكنيسه انها حركة مهرطقه ابتداها اسقف اسمه اريوس الاسكندرانى و كان بيقول ان المسيح الاه و انه مخلوق قبل بقية المخلوقات.

 اسباب عقد المجمع 
المجع انعقد و كان على اجندته مجموعه من المواضيع اتبحثت و حصل اتفاق على بعضها، الاجنده ضمت:
  تحديد معاد عيد القيامه للعالم المسيحى كله فى وقت واحد فى الوقت دا كان فى اختلاف فى تحديد معاد عيد القيامة، يعنى مثلا اسقف مدينة ازمير القديس بوليكاربوس اللى كان شايف ان العيد لازم يكون يوم حد و مش لازم يقيدوا نفسهم بتاريخ القيامة، اما فيكتور اسقف روما كان شايف انهم لازم يلتزمو بالمعاد الصح للعيد و مش شرط يكون العيد يوم حد، حاول الاتنين يتفقوا مع بعض فى الموضوع دة لكن موصلوش لأى اتفاق.
 ملاتيوس اسقف اسيوط اللى كان اسقف لمدينة اسيوط اللى موجودة فى مصر و ايام ما كان دقلديانوس امبراطور الرومان بيعذب المسيحيين قبض عليه و اجبره انه يبخر للاوثان، و بعد ما وقت الاضطهاد خلص طلب انه يرجع لرتبته تانى لكن البابا الكسندروس مرضيش يرجعه لرتبته و اكتفى انه يقبل توبته و بس ملاتيوس ماوفقش على كدا و خرج عن سلطة البابا و ابتدا يرشم اساقفة فى كل حتة لحد اسكندرية نفسها اللى هى منطقة البابا و موضوع ملاتيوس دة كبر قوى و كان من اهم اسباب انهم يفكروا يعملوا مجمع.
 معمودية الهراطقة و الهراطقة دول (فى المسيحيه) هما الناس اللى اعتبرترتهم كنيسة اسكندريه خارجين عن العقيدة الارتوذكسيهوكانت الكنيسه بتعتبر درجات كهنوت او اسرار كنسية اللى بيعملوها الناس دول باطله و هرطقه. كان فى فريق شايف ان اللى يتعمد من كاهن من اللى اعتبروهم هراطقه و رجع تانى لازم يتعمد تانى من كاهن ارتودكسى و كان فيه فريق تانى شايف انهم ماينفعش يتعمدو تانى و لو كانت المعمودية على ايد كاهن هرطوقى.
 قضية اريوس: و هى بتدور حوالين تحديد العلاقه بين يسوع و بين الرب و هل هما نفس الجوهر الالهى و لا لأ.اريوس كان ليبى و جه اسكندرية و كان ذكى جدا و دماغه مشعللة بالذكاء لما البابا ثاؤونا شاف كدة رشمه شماس و بعد كدة كاهن. اريوس كان بيتميز انه بيعرف يتكلم كويس و الناس كانت بتتلم عليه عشان تسمعه، اريوس قال من ضمن تعاليمه ان المسيح اللى هو اقنوم الابن مش خالق لكن مخلوق و انه مش مساوى فى درجته لاقنوم الآب و بكده انكر ألوهية المسيح زى كنيسة اسكندريه ما كانت تقول و ابتدا ينشر تعاليمه و افكاره بين الناس و حاول البابا بطرس و من بعده البابا الكسندروس انهم يقنعوه ان كلامه منافى لتعاليمهم لكن اريوس مارضيش يسمع كلامهم فشنت عليه كنيسة اسكندريه حرب شعواء و اتهموه بالهرطقه و اعتبروه عدو للكنيسه هو و أى حد يؤمن بأفكاره و عمل البابا الكسندروس مجمع عنده فى اسكندرية جمع فيه الاساقفة بتوعه و قررو حرمانه.

 الدعوه للمجمع 
الامبراطور قسطنطين الاول و اللى كان اول امبراطور رومانى يدخل فى المسيحية لما قسطنطين شاف المشاكل دى قرر انه يعمل المجمع دا و بعت لكل الاساقفة فى العالم كله عشان يحضروا المجمع.

 اهم الاساقفة و القديسين اللى حضروا المجمع 
كونستانين الاول بعت دعوات لحوالى 1800 من الاساقفه المسحيين فى الشرق و الغرب و اللى لبى الدعوه منهم كان عدد قليل و مش معروف على وجده التحديد و بيتراوح ما بين 250 فى رأى يوسابيوس القيصرى و ما بين 318 فى رأى اثناسيوس الاسكندرانى. اغلب اللى حضرو كانو من الكنايس الشرقيه و حضر 5 اساقفه بس من الكنايس الغربيه.الاجتماع افتتحوه بشكل رسمى يوم 20 مايو سنة 325. و من اهم الناس اللى حضرت المجمع:
 هوسيوس اسقف كوردوبا رئيس المجمع
 مكاريوس اسقف اورشليم
 اوستاثيوس اسقف انطاكية
 سلفستروس اسقف روما ماقدرش ييجى يحضر المجمع علشان سنه كان كبير فبعت مكانه قسيس اسمه ويكندس
 اريوس الاسكندرانى
 البابا الكسندروس بابا اسكندرية رقم 19 و معاه وفد من كنيسة اسكندرية بيضم:
 الانبا بوتامون اسقف هرقلية
 الانبا بفنوتيوس اسقف طيبة (الاقصر) الاسقفين دول كانو موجودين من ايام الاضطهاد و اعترفو باسم المسيح قدام الوثنيين و عشان كدة اتصفت عينيهم و اتكوت حواجبهم بالحديد المحمى بالنار
 سكرتير البابا الكسندروس الشماس اثناسيوس (البابا اثناسيوس بعد كدة)

 الاجتماع 
الاساقفة الارثوذكس جم المجمع و قعدوا فى ناحية و جه اريوس و الاساقفة اللى بيأيدوه و قعدوا فى ناحية تانية و كلهم استنوا لما الامبراطور قسطنطين ييجى، و لما جه قسطنطين و قال للاساقفة انه هايسمع و يسيبهم يتكلموا لوحدهم لان هو مختص فى مواضيع المملكه و هما ليهم مواضيع الكنيسة. ابتدا اريوس و عرض تعاليمه ع الحاضرين و حصل جدال و مناقشة جامده قوى و ماقدروش يوصلو لأى حاجة. فى الجلسه التانيه قام الشماس اثناسيوس و جادل اريوس و قدر يقنع الموجودين ان اريوس كلامه غلط من وجهة نظر المسيحيه، و فى الاخر اتفقوا انهم يحطوا قانون للايمان عشان محدش ينجذب لافكار اريوس بعد كدة و تكون كل حاجة على اسسهم، و انتهى الموضوع بحرمان آريوس و نفيه لدير فى اسبانيا، لكن الموضوع ما هداش فدعا الامبراطور قسطنطين الكبير اريوس فى القسطنطينيه للتوفيق بينه و بين أسقف اسكندريه " الكسندروس " لكن اريوس مات فجاءه على اطراف القسطنطينيه سنة 336 و اتقال انه مات مسموم.

 (قانون الايمان المسيحى) 
 (زى ما بيتقال فى الكنايس المصرية باللغة العربى)
”بالحقيقة نؤمن باله واحد الله الاب ظابط الكل خالق السماء و الارض ما يرى و ما لا يرى نؤمن برب واحد يسوع المسيح ابن الله الوحيد المولود من الاب قبل كل الدهور نور من نور اله حق من اله حق مولود غير مخلوق مساو للآب فى الجوهر الذى به كان كل شئ ده الذى من اجلنا احنا البشر و من اجل خلاصنا نزل من السماء و تجسد من الروح القدس و من مريم العذراء و تأنس و صلب عنا على عهد بيلاطس البنطى تألم و قبر و قام فى النهارده التالت كما فى الكتب و صعد الى السموات و جلس عن يمين ابيه و ايضا يأتى فى مجده ليدين الاحياء و الاموات الذى  مش لملكه انقضاء.. باقى قانون الايمان اتكمل فى مجمع القسطنطينيه“

 نتايج المجمع 
 بالنسبه لمعمودية الهراطقه اتقرر ان اللى اتعمد مه واحده علا ايد كاهن هرطوقى لو رجع للأرثوذكسية لازم يتعمد تانى علا ايد كاهن ارثوذكسى لكن لو كان اتعمد علا ايد كاهن ارثوذكسى عمد الشخص دا و بعد كدة الشخص دا بقى هرطوقى و رجع تانى للارثوذكسية مش بيتعمد تانى.. بيتوب بس
 حساب معاد عيد القيامة فشلو فى الاتفاق علا طريقه تاريخ موحد و وافقو علا نظام و اسم الحساب دا حساب الاباقطى و ان بابا اسكندرية كل سنة يبعت رسالة طقسية لكل العالم يقولهم علا معاد العيد.
 حرمان ملاتيوس اسقف اسيوط اللى خرج من سلطة بابا اسكندرية و حطو قانون يحفظ حقوق بابا اسكندرية علا اساقفته
  20 قانون فيهم النقط اللى فاتت و حاجات تانية عشان مشاكل الكنيسة عموما زى منع الكهنه المسيحيين من تسليف الفلوس بالربا و رفض السماح للاساقفه و الكهنه من تغيير كنيستهم و مضى عل القوانين دى 300 اسقف اما الباقى اللى هما اريوس و اتباعه مرضيوش يمضوا علا القوانين فالمجمع حكم انهم يتحرموا كلهم
 قانون الايمان اللى بيتقال فى كل الكنايس المسيحية التقليدية لغاية دلوقتى
 على الرغم معارضة البعض، اتدخلت كلمة و مفهوم الجوهر الواحد (homoousios) فى قانون الايمان .مصطلح الجوهر الواحد ادت لـ المساواه المطلقه بين الابن (يسوع) و الاب (الله) فى مسألة الالوهيه.

 مصادر 
 "Nicaea, Council of." Encyclopædia Britannica. Deluxe Edition. Chicago: Encyclopædia Britannica, 2008.

تصنيف:تاريخ
تصنيف:مسيحيه
تصنيف:مجامع مسيحيه